C 69/15

Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2022/C 69/14)

Šī publikācija dod tiesības trīs mēnešu laikā no šīs publikācijas dienas pret pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTAIS DOKUMENTS

“GIRESUN TOMBUL FINDIĞI”

ES Nr.: PDO-TR-02419 – 2018. gada 26. aprīlī

ACVN (X) AĢIN ( )

1. Nosaukums vai nosaukumi [ACVN vai AĢIN]

“Giresun Tombul Fındığı”

2. Dalībvalsts vai trešā valsts

Turcija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

“Giresun Tombul Fındığı” ir Corylus avellana L. sugas lazdu rieksti, ko tirgo nelobītus vai lobītus: tie var būt nelobīti / lobīti, neapstrādāti / lobīti, grauzdēti.

Šķirnes “Giresun Tombul Fındığı” īpatsvaram saimniecībā jābūt vismaz 90 %, savukārt pieļaujamais šķirņu “Sivri Fındık”, “Kalınkara Fındık” un “Palaz Fındık” īpatsvars saimniecībā nedrīkst pārsniegt 10 %.

“Giresun Tombul Fındığı” čaula ir apaļa, diezgan spīdīga, brūnā krāsā, ar pūkainiem matiņiem galā un saplacinātiem sāniem. Kodols ir apaļš, nešķiedrains, ar viegli spīdīgu kodola miziņu, baltais sēklapvalks ar kodolu nesaaug un ir viegli nolobāms.

1. tabula

Dažas “Giresun Tombul Fındığı” fizikālās īpašības

Specifikācija Nelobīti Lobīti, neapstrādāti Lobīti, grauzdēti Izmērs (diametrs platumā, mm) Liels 16 -18 13 -15 13 -15 Vidējs 14 -16 11 -13 11 -13 Mazs 12 -14 9 -11 9 -11 Mitrums, % maks. 7 6 3 1 kg/žāvētu augļu skaits - 500 -700 - Čaulas biezums (mm) min.– maks. 0,70 – 1,25 - - Kodolu īpatsvars, % min.– maks. 47,5 – 55 - - Baltā sēklapvalka nolobāmība, % min.– maks. - - 90 -100





2. tabula

Dažas “Giresun Tombul Fındığı” ķīmiskās īpašības

Specifikācija Nelobīti Lobīti, neapstrādāti Lobīti, grauzdēti Kopējais tauku īpatsvars auglī, % min.– maks. 56,0 –68,0 56,0 –68,0 57,0 –70,0 Kopējais olbaltumvielu īpatsvars auglī, % (faktors, N = 6,25) min.– maks. 14,0 -21,0 14,0 -21,0 14,4 -21,6 Oleīnskābe, % (g/100 g eļļas) min.– maks. 77,0 -85,0 77,0 -85,0 - E vitamīns (mg/100 g eļļas) min.– maks. 28,0 -45,0 28,0 -45,0 -

Organoleptiskās īpašības

Neapstrādātiem un grauzdētiem “Giresun Tombul Fındığı” lazdu riekstiem piemīt ļoti intensīva garša, smarža un aromāts. Lazdu rieksti ir viegli košļājami un neatstāj sausuma sajūtu mutē; ir jūtama riekstu eļļa. Turklāt pēc norīšanas nepaliek rūgta pēcgarša.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

“Giresun Tombul Fındığı” audzē ekstensīvi – plašos tradicionālajos augļdārzos, kuri izvietoti kalnu nogāzēs un dažkārt var būt terasveida dārzi. Šķirni audzē pēc daudzstumbru audzēšanas sistēmas dārzos, kuri atrodas līdz 750 metru augstumā virs jūras līmeņa.

Visi procesi, tostarp augļkoku stādīšana, mēslošana, apgriešana, ražas novākšana, lobīšana un žāvēšana, obligāti veicami 4. punktā noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Uz “Giresun Tombul Fındığı” iepakojumiem salasāmā un neizdzēšamā veidā jāuzraksta vai jāuzdrukā šāda informācija:

— uzņēmējsabiedrības nosaukums un [juridiskā] adrese, saīsinātais nosaukums un adrese vai reģistrēta preču zīme,

— partijas numurs,

— preces nosaukums — “Giresun Tombul Fındığı”,

— neto svars,

— šāds logotips:

— oficiālā autentiskumu apliecinošā hologramma.

4. Ģeogrāfiskā apgabala īsa definīcija

“Giresun Tombul Fındığı” ražošanas, novākšanas, uzglabāšanas, čaulas nolobīšanas, šķirošanas un kalibrēšanas apgabalā ietilpst šādas Giresunas un Trabzonas ilu (apgabalu) pilsētu teritorijas:

a) Giresunas ilā: Piraziz, Bulancak, Dereli, Keşap, Espiye, Yağlıdere, Tirebolu, Güce, Doğankent, Görele, Çanakçı, Eynesil, Giresun;

b) Trabzonas ilā: Beşikdüzü un Vakfıkebir.

Visi šo apvidu ciemati ir iekļauti ražošanas apgabalā.

Minēto apgabalu ģeogrāfiskās koordinātas ir starp 37°50’ un 39°12’ austrumu garuma meridiāniem un 40°07’ un 41°08’ ziemeļu platuma paralēlēm.

1. attēls. “Giresun Tombul Fındığı” ražošanas apgabals: Giresunas un Trabzonas ilu daļa.

5. Saikne ar ģeogrāfisko apgabalu

“Giresun Tombul Fındığı” raksturīgākās īpašības ir šiem riekstiem piemītošā garša un aromāts, augsts eļļas saturs, čaulas biezums, lielais kodolu īpatsvars un baltā sēklapvalka vieglā nolobāmība. To pamatā ir gan dabas faktori, gan cilvēkfaktori.

Lazdu rieksti Turcijā ir iedalīti divās kategorijās: Giresun kvalitāte un Levant kvalitāte. Giresun kvalitāte (augstākā kvalitāte) tiek attiecināta tikai uz lazdu riekstiem, kuri audzēti minētajā ģeogrāfiskajā apgabalā, un lauksaimniekiem par tiem maksā augstāku cenu. Uz citās Turcijas daļās audzētiem riekstiem attiecina apzīmējumu Levant kvalitāte (sekundārā kvalitāte).

Dabas faktori

Vissvarīgākais no faktoriem, kuri ietekmē “Giresun Tombul Fındığı” īpašības, ir klimats. Dabas faktori ietekmē čaulas biezumu, riekstu augsto iznākumu pēc čaulas noņemšanas (lielais kodolu īpatsvars) un baltā sēklapvalka vieglo nolobāmību pēc grauzdēšanas.

Klimats

Apgabalā valda mitrs subtropu klimats, kam raksturīgas siltas un mitras vasaras un drēgnas ziemas. Gada vidējā temperatūra Giresunas apgabalā ir 14,1°C — no janvāra līdz aprīlim vidējā temperatūra ir 7,1–11,3°C, savukārt no jūnija līdz augustam tā var sasniegt 20,1–23,2°C. Lazdu ziedēšanai un “Giresun Tombul Fındığı” riekstu aizmešanās un nobriešanas procesam šāda temperatūra ir optimāla. Gada vidējais vēja ātrums Giresunas reģionā ir 4,3 km/h. Īpaši lielu nozīmi vēja ātrums un temperatūras režīms, tiešā veidā ietekmēdams augļu aizmešanos un attīstību, iegūst apputeksnēšanas un mēslošanas laikā. Gada vidējais lietaino dienu skaits Giresunas apgabalā ir 160,6, gada nokrišņu daudzums vidēji ir 1 401 mm, un saulesgaismas stundu skaits dienā no jūnija līdz augustam ir 2,6–3,4. Šis nokrišņu daudzums un saulesgaismas stundu skaits dienā ir pietiekams, lai rieksti sasniegtu attiecīgi minimālo atbilstošo svaru un tauku un taukskābju saturu. Minētais saulesgaismas stundu skaits nodrošina augstu oleīnskābes un E vitamīna saturu un aromātu.

Mitrums

Lazdu riekstu aizmešanās un nobriešanas laikā gaisa relatīvais mitrums ir 76–76,3 %. Tas ietekmē arī lazdu riekstu kvalitāti, jo šajā laikā veidojas rieksta bioķīmiskās struktūras (tauki, proteīni, smarža). Šādā gaisa mitrumā “Giresun Tombul Fındığı” riekstu čaula kļūst plānāka, un tāpēc to ir viegli nolobīt.

Augsne

Giresunas apgabala augsnes īpašības nodrošina lazdu riekstu audzēšanai nepieciešamos apstākļus. Lazdas vislabāk aug biezā, auglīgā, labi drenētā augsnē, kuras pH ir 6,0–7,5, un šiem augiem ir piemēroti tādi augsnes tipi kā mālaina un smilšmāla augsne. Augsnes īpašības ietekmē “Giresun Tombul Fındığı” kodola izmēru un čaulas biezumu.

Cilvēkfaktori

Lazdu riekstu audzēšanai Giresunas un Trabzonas apgabalā ir senas tradīcijas. Lauksaimnieki jau izsenis ir selekcionējuši un veģetatīvi pavairojuši genotipus. “Giresun Tombul Fındığı” ir vietēja šķirne, kas radusies dabiskās selekcijas rezultātā. Šobrīd šī šķirne aizņem 90 % no lauksaimnieku dārzu platības; tas saistīts ar tādām šķirnes īpašībām kā garša, raža, plānā čaula un lobīšanas labie rādītāji. Pārējās šķirnes tiek stādītas tikai apputeksnēšanas atbalstam.

Ražas novākšana

Lai precīzi noteiktu ražas novākšanai piemērotāko brīdi, ražotāji novēro augļapvalka dzeltēšanu, gaida, kad ¾ čaulas kļūs brūna (iekrāsosies sarkanīgā tonī) un kad rieksti būs ieguvuši šķirnei raksturīgo aromātu un garšu, kā arīuzrauga ķekaru krišanu. Vēl viens kritērijs ražas novākšanai ir lazdu riekstu mitruma satura nokrišanās zem 30 %. Pienācīga nobriešana ir ļoti svarīga, lai rieksti iegūtu noteiktas ķīmiskās īpašības, tādas kā tauku un proteīnu saturs, kā arī fizikālās īpašības, piemēram, čaulas krāsa, raža un baltā apvalka nolobāmība.

Ražu novāc, sakratot zarus un lasot riekstus no zemes vai ar rokām lasot riekstus no koka zariem. Riekstus ievāc ar augļapvalku un izklāj uz kulšanas laukiem, un tos žāvē, līdz ūdens saturs sasniedz 12 %. Tad ar kulšanas mašīnām riekstus atdala no augļapvalka un turpina žāvēt, līdz ūdens saturs kodolos nokrītas zem 6 %. Lauksaimnieki, kuri audzē “Giresun Tombul Fındığı”, jau simtiem gadu pielieto šo ražas novākšanas procesu un izmanto jaunas tehnoloģijas (piemēram, augļapvalka atdalīšanai) tikai tad, ja tās neietekmē augļu īpašības.

Atsauce uz specifikācijas publikāciju

(šīs regulas 6. panta 1. punkta otrā daļa)

—

(1) OV L 343, 14.12.2012., 1. lpp.